[CHAMPAULT] LES GENDRON 67 
connoissance au Roy. Et en méme temps la Reine menuoya dire par 
Monseigneur larchevesque d’Auge(') son grand aumonier que je ne 
m’inquietasse point de son mal quelle se portait assez bien, et quelle 
estoit résolue de ne point changer de medecin pendant que je uiuerois. 
dans la confiance quelle auoit en moy. Je tesmoigné a Monseigneur 
larchevesque les infinies obligations que jauois a sa majesté, et le prié 
de luy en faire mes tres humbles remerciements, et de l’assurer que, dieu 
aydant bientost je me donnerois l’honneur de |’aller voir, me sentent 
desja tout fortifié de l’esperance de luy rendre seruice. En effet, des ce 
moment, ie commencé a me mieux porter; et me persuadé deux jours 
apres estre en estat de faire cette uisite; que sa majesté m’acorda me 
pensant uoir en bien meilleur disposition que je n’estois; et pour cet 
effet m’envoya le lendemain sa chaise au sortir de laquelle la Reine me 
uoyant plus pasle qu’un mort “mon pauure monsieur gendron, uous 
estes bien plus malade que moy; que l’on le reporte, dist elle, prompte- 
ment; je crains qu’il ne meure en chemin”. En effet mes doulleurs et 
mon oppression recommencèrent tout de nouveau, et fus encore obligé 
de garder le lit pendant cinq a six jours de suitte. 
Après lequel temps, mes forces s’estant un peu rétablies, je retourné 
uoir la Reine qui estoit a peu près dans l’estat que je l’auois laissée auant 
ma maladie, a une douleur près, qu’elle me dis resentir de fois a autre, du 
costé opposite de son cancer; que je jugé d’abord estre le commencement 
d’un phlegmon cedemateux qui uiendroit a supuration s’il ne estoit 
promptement remedié; ce qui m’obliga sur l’heure de proposer aux 
medecins quelques emplastres résolutifs: a quoy ils s’oposèrent, soute- 
nant que ce nestoit qu’un eresipelle dont la résolution ne pouuoit estre 
que tres préjudiciable a la Reine, en repoussant au dedans une humeur 
que la nature uoulait rejeter au dehors par insensible transpiration. Les 
douleurs cependant s’augmenterent, deplus luy donnérent la fievre, le 
neufiesme jour, et l’obligèrent de garder le lit, 
Ce que uoyant, les medecins luy ordonnérent la seignée du pied; à 
laquelle je ne jugé pas de moposer, aprehandant l’issue de cette maladie, 
de laquelle ils m’auroient sans doute rendu responsable pour auoir esté 
contraire à leur aduis, qui se trouuoit généralement approué de tout le 
monde. 
Je uoulus néantmoins aduertir le Roy des raisons qui m’obligoient 
dy consentir, et luy donner a entendre qu’il estoit plus nécessaire, en ce 
rencontre, de pouruoir aux accidents dont la Reine estoit menassée par 
la continuation de la fieure que dauoir esgard a son cancer, quelque dan- 
gereuse concéquence que j’en pusse tirer, attendu que de deux maux 
on deuoit toujours euiter le pire. 

(*) I] faut lire d’ Auch. 
